b"\n_START_ARTICLE_\nNativitat de la Mare de D\xc3\xa9u (Juncosa)\n_START_SECTION_\nDescripci\xc3\xb3\n_START_PARAGRAPH_\nEs tracta d'una esgl\xc3\xa9sia de tres naus i transsepte amb cimbori a la zona del creuer. La nau central, m\xc3\xa9s alta, est\xc3\xa0 coberta amb volta de can\xc3\xb3 i les laterals, d'aresta. Murs, pilars i arcs separen les naus; el paviment \xc3\xa9s de mosaic i tots els murs estan policromats, destacant les sanefes vegetals dels pilars i intrad\xc3\xb3s amb tons pastels verds i blavosos. Una cornisa ressegueix la nau central i el transsepte. La c\xc3\xbapula del cimbori tamb\xc3\xa9 t\xc3\xa9 amb pintures, imiten un espai obert, es veu el cel i balustrades; a les trompes hi ha medallons._NEWLINE_Als peus de l'esgl\xc3\xa9sia i enlairat, trobem el cor. L'altar central est\xc3\xa0 dedicat a la Verge i als patrons del poble. Exteriorment, t\xc3\xa9 una senzilla fa\xc3\xa7ana, amb teulada a dues aig\xc3\xbces, centrada pel portal; a la llinda d'aquest hi veiem la data de 1749. L'\xc3\xbanic ornament \xc3\xa9s un entaulament motllurat amb un front\xc3\xb3 format per dues volutes, suportat per dues pilastres; remata el conjunt la imatge de la Mare de D\xc3\xa9u Nena, feta recentment amb pedra. El campanar, a la zona esquerra dels peus, \xc3\xa9s de base quadrada, passant a octogonal al pis superior.\n_START_SECTION_\nHist\xc3\xb2ria\n_START_PARAGRAPH_\nGuillem de Cervera repobl\xc3\xa0 la localitat d'Horto, nom que amb el temps es substitueix per Juncosa; naixent com a entitat el 1175, quan encomanen  Alfons I al ciutad\xc3\xa0 Arnau Dom\xc3\xa8nec, la repoblaci\xc3\xb3 de la vila. L'any 1224, el lloc fou adquirit pel monestir de Poblet._NEWLINE_Fou constru\xc3\xafda entre els segles XVIII i XIX i restaurada l'any 1992, amb fa\xc3\xa7ana i torre d'estil neocl\xc3\xa0ssic. Si est\xc3\xa0 tancada, es pot demanar la clau al moss\xc3\xa8n trucant a la porta de la rectoria, que \xc3\xa9s al costat de l'Esgl\xc3\xa9sia o b\xc3\xa9 a les oficines de l'Ajuntament._NEWLINE_El retaule de l'altar principal \xc3\xa9s r\xc3\xa8plica d'un d'anterior, destru\xc3\xaft el 1936, arran de la Guerra Civil (1936- 1939)."